**Az egészségügyi alapellátás körzeteiről szóló 10/2016.(V.26.) önkormányzati rendelet** **módosításának általános indokolása:**

Az egészségügyi alapellátásról szóló 2015. évi CXXIII. törvény 6. § (1) bekezdése felhatalmazza a települési önkormányzat képviselő-testületét arra, hogy állapítsa meg és alakítsa ki az egészségügyi alapellátások körzeteit.

A felnőtt fogorvosi körzethatárok módosítása a fenti jogszabály alapján az Állami Egészségügyi Ellátó Központ, mint praxiskezelő által megadott szempontok figyelembevételével történt. A négy felnőtt fogorvosi körzetből három felnőtt fogorvosi körzet kialakítása nem veszélyezteti a kötelezően ellátandó fogorvosi alapfeladatokat, ugyanakkor a finanszírozás biztosított. A fogorvosi alapellátó körzetben lakók száma biztonsággal eléri a finanszírozási minimumot, ami az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet 22. §-a szerint 4000 fő.

A Képviselő-testület 129/2017. számú Képv. test. határozatával úgy döntött, hogy a Kiskőrös belterület 52/12. hrsz.-ú közforgalom elől elzárt magánutat és annak jellegét Borostyán lakóparknak nevezi el. Ennek megfelelően az alapellátási körzetekhez tartozó utcák listáját ki kellett egészíteni a Borostyán lakóparkkal.

Figyelembe vettük továbbá a rendelete-tervezet előkészítése során a jogalkotásról szóló 2010. évi CXXX. törvény 3. §-át, mely szerint:

„Az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. A szabályozás nem lehet indokolatlanul párhuzamos vagy többszintű. A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.”

Figyelembe vettük a jogszabályszerkesztésről szóló 6/2009. (XII.14.) IRM rendeletben foglalt szabályokat, így a jogszabály formai tagolását a hivatkozott rendeletnek megfelelően tartalmazza a rendelet-tervezet.

**A rendelet-tervezet részletes indokolása:**

Az 1. §-hoz

A rendelet-tervezet 1.§-a tartalmazza,hogy a Képviselő-testület három felnőtt fogorvosi körzetet alakít ki.

A 2. §-hoz

Az egészségügyi alapellátás körzeteiről szóló 10/2016.(V.26.) önkormányzati rendelet 1-5. mellékletei helyébe lépő rendelkezéseket tartalmaz ez a szakasz.

A 3.§-hoz

A hatályba léptető rendelkezést tartalmaz ez a szakasz.